Ди къуэш Республикэхэм
Адыгэ шейм дыщэ медалыр къехь
Адыгей. Мэзкуу щекIуэкIа «Бжьыхьэ дыщафэ-2017» 19-нэ агропромышленнэ выставкэм республикэм и АПК-м и предприятэ 35-рэ хэтащ. Абы адыгей шейм дыщэ медаль къыщихьащ.
Адыгейм и стендым утыку къыщрахьащ республикэм и АПК-м къыщIигъэкI продукцэхэр. Абыхэм ящыщщ кхъуейр, дагъэхэмрэ лыхэкIхэмрэ, фор, IэфIыкIэхэр, сабий шхыныгъуэхэр, щIакхъуэхэкIхэр, пхъэщхьэмыщхьэпсхэр, фадэхэкIхэр, нэгъуэщIхэри.
«Бжьыхьэ дыщафэ» выставкэм хыхьэу Урысейм Мэкъумэш хозяйствэмкIэ и министерствэм иригъэкIуэкIащ «ФIагъ лъагэ зиIэ ерыскъыхэкIхэр къызэрыщIигъэкIым папщIэ» зэпеуэ. Республикэм къыбгъэдэкIыу ягъэлъэгъуащ адыгей шей фIыцIэрэ щхъуантIэрэ. Абы и фIагъыр къалъытэри, выставкэм и дыщэ медалыр къратащ.
Агрофорумым кърикIуахэмкIэ Адыгэ Республикэм и Министрхэм я кабинетым къыхуагъэфэщащ «Бжьыхьэ дыщафэ-2017» урысей агропромышленнэ выставкэм и Гран-при.
Дэтхэнэми — сом мелуаным щIигъу
Къэрэшей-Шэрджэс. Республикэм и властхэм Хэку зауэшхуэм и ветеранхэу, ныкъуэдыкъуэхэу, абы хэкIуэдахэм я щхьэгъусэхэу 24-м 2017 гъэм псэупIэ къращэхун папщIэ мылъку хухахащ. Дэтхэнэми Iэрыхьащ сом мелуан 1,1-рэ.
Илъэс кIуам республикэм псэупIэкIэ къыщызэрагъэпэщащ Хэку зауэшхуэм и ветеранхэу, абы хэтахэм я щхьэгъусэхэу 24-рэ. Абы хухахат сом мелуан 24,5-рэ. Псори зэхэту 2008 гъэ лъандэрэ щIыналъэм субсидиехэр щратащ цIыху мин 1,2-м.
2017 гъэм жэпуэгъуэм и 1-м ирихьэлIэу Къэрэшей-Шэрджэсым щопсэу Хэку зауэшхуэм и ветеранхэу, абыхэм хуагъадэхэу цIыху мини 3,2-рэ.
УЭРДОКЪУЭ Женя.
